
Европейският парламент,
–	като взе предвид Хартата на основните права на Европейския съюз,
–	като взе предвид Европейската конвенция за правата на човека,
–	като взе предвид членове 2, 3, 8, 21 и 23 от Договора за Европейския съюз (ДЕС),
–	като взе предвид членове 17 и 207 от Договора за функционирането на Европейския съюз (ДФЕС),
–	като взе предвид Всеобщата декларация за правата на човека и други договори и инструменти на ООН в областта на правата на човека,
–	като взе предвид Международния пакт за граждански и политически права,
–	като взе предвид Международния пакт за икономически, социални и културни права,
–	като взе предвид Женевската конвенция относно третирането на военнопленниците,
–	като взе предвид Конвенцията на Организацията на обединените нации за бежанците от 1951 г. и протокола към нея от 1967 г., 
–	като взе предвид Конвенцията на Организацията на обединените нации за преследване и наказване на престъплението геноцид от 1948 г. и резолюция 43/29, приета от Съвета на Организацията на обединените нации по правата на човека на 22 юни 2020 г., относно предотвратяването на геноцида,
–	като взе предвид Конвенцията на Организацията на обединените нации за премахване на всички форми на дискриминация по отношение на жените от 18 декември 1979 г.,
–	като взе предвид Конвенцията на Организацията на обединените нации против изтезанията и други форми на жестоко, нечовешко или унизително отнасяне или наказание от 10 декември 1984 г. и факултативния протокол към нея, приет на 18 декември 2002 г.,
–	като взе предвид Конвенцията на Организацията на обединените нации за правата на хората с увреждания от 12 декември 2006 г. и факултативния протокол към нея, приет на 13 декември 2006 г.,
–	като взе предвид Международната конвенция за предотвратяване и наказание на престъплението апартейд от 1976 г.,
–	като взе предвид Декларацията от 25 ноември 1981 г. за премахване на всички форми на нетърпимост и дискриминация, основани на религиозна принадлежност или убеждения, провъзгласена с Резолюция 36/55 на Общото събрание на Организацията на обединените нации,
–	като взе предвид Декларацията на Организацията на обединените нации за правата на лицата, принадлежащи към национални или етнически, религиозни и езикови малцинства, от 18 декември 1992 г.,
–	като взе предвид Декларацията на ООН относно защитниците на правата на човека, приета с консенсус с Резолюция 53/144 на Общото събрание на ООН на 9 декември 1998 г.,
–	като взе предвид Декларацията на ООН относно правата на автохтонното население от 13 септември 2007 г.,
–	като взе предвид Декларацията на Обединените нации от 28 септември 2018 г. относно правата на селяните и други хора, които работят в селските райони,
–	като взе предвид Програмата за действие на Международната конференция за населението и развитието от 1994 г., проведена в Кайро, и конференциите за нейния преглед,
–	като взе предвид Конвенцията на Организацията на обединените нации за правата на детето от 20 ноември 1989 г. и двата факултативни протокола към нея, приети на 25 май 2000 г.,
–	като взе предвид Договора на ООН за търговията с оръжие, който влезе в сила на 24 декември 2014 г., и Кодекса за поведение на ЕС при износа на оръжие от 5 юни 1998 г., 
–	като взе предвид Пекинската декларация на Организацията на обединените нации и платформата за действие от септември 1995 г. и конференциите за нейното преразглеждане,
–	като взе предвид Програмата до 2030 г. за устойчиво развитие на Организацията на обединените нации, приета на 25 септември 2015 г., и по-специално цели 1, 3, 4, 5, 8, 10 и 16 от нея,
–	като взе предвид Глобалния пакт на ООН за безопасна, организирана и законна миграция, приет на 19 декември 2018 г., и Глобалния пакт на ООН за бежанците, приет на 17 декември 2018 г.,
–	като взе предвид Римския статут на Международния наказателен съд, приет на 17 юли 1998 г., който влезе в сила на 1 юли 2002 г.,
–	като взе предвид Споразумението между Европейския съюз и Международния наказателен съд за сътрудничество и помощ от 10 април 2006 г.[footnoteRef:1], [1:  	ОВ L 115, 28.4.2006 г., стр. 50, ELI: http://data.europa.eu/eli/agree_internation/2006/313/oj.] 

–	като взе предвид конвенциите на Съвета на Европа от 4 април 1997 г. за защита на правата на човека и на човешкото достойнство във връзка с прилагането на постиженията на биологията и медицината и допълнителните протоколи към тях, от 16 май 2005 г. относно действията срещу трафика на хора и от 25 октомври 2007 г. за закрила на децата от сексуална експлоатация и сексуално насилие,
–	като взе предвид Конвенцията на Съвета на Европа от 11 май 2011 г. за превенция и борба с насилието над жени и домашното насилие („Конвенцията от Истанбул“), която не всички държави членки са ратифицирали, но която влезе в сила за ЕС на 1 октомври 2023 г.,
–	като взе предвид Протоколи № 6 и № 13 към Конвенцията на Съвета на Европа от 28 април 1983 г. за защита на правата на човека и основните свободи относно премахването на смъртното наказание,
–	като взе предвид Регламент (ЕС) 2020/1998 на Съвета от 7 декември 2020 г. относно ограничителните мерки срещу тежките нарушения и погазването на правата на човека[footnoteRef:2], [2:  	ОВ L 410 I, 7.12.2020 г., стр. 1, ELI: http://data.europa.eu/eli/reg/2020/1998/oj.] 

–	като взе предвид Регламент (ЕС) 2021/947 на Европейския парламент и на Съвета от 9 юни 2021 г. за създаване на Инструмента за съседство, сътрудничество за развитие и международно сътрудничество – Глобална Европа[footnoteRef:3],  [3:  	ОВ L 209, 14.6.2021 г., стр. 1, ELI: http://data.europa.eu/eli/reg/2021/947/oj.] 

–	като взе предвид заключенията на Съвета от 22 януари 2024 г. относно приоритетите на ЕС във форумите на ООН по правата на човека през 2024 г.,
–	като взе предвид плана за действие на ЕС относно правата на човека и демокрацията за периода 2020 – 2024 г., приет от Съвета на 17 ноември 2020 г., и неговия междинен преглед, приет на 9 юни 2023 г.,
–	като взе предвид заключенията на Съвета от 27 май 2024 г. относно привеждането на Плана за действие на ЕС относно правата на човека и демокрацията за периода 2020 – 2024 г. в съответствие с многогодишната финансова рамка за периода 2021 – 2027 г.,
–	като взе предвид плана за действие на ЕС относно равенството между половете (GAP) III – амбициозна програма за равенство между половете и за овластяване на жените във външните дейности на ЕС (JOIN(2020)0017),
–	като взе предвид европейската стратегия за равенство между половете за 2020 – 2025 г. (COM(2020)0152),
–	като взе предвид Стратегията на ЕС за равнопоставеност на ЛГБТИК за 2020 – 2025 г. (COM(2020)0698),
–	като взе предвид Стратегията на ЕС за правата на детето (COM(2021)0142),
–	като взе предвид Стратегията на ЕС за правата на хората с увреждания за периода 2021 – 2030 г. (COM(2021)0101),
–	като взе предвид плана за действие на ЕС за борба с расизма за 2020 – 2025 г. (COM(2020)0565),
–	като взе предвид стратегическата рамка на ЕС за равенството, приобщаването и участието на ромите (COM(2020)0620),
–	като взе предвид Ръководните принципи на ЕС относно защитниците на правата на човека, приети от Съвета на 14 юни 2004 г. и преразгледани през 2008 г., и вторите насоки относно прилагането на Ръководните принципи, одобрени през 2020 г.,
–	като взе предвид приетите на 8 декември 2008 г. от Съвета Насоки на ЕС относно насилието срещу жените и борбата с всички форми на дискриминация на жените,
–	като взе предвид Насоките на ЕС за утвърждаване на спазването на международното хуманитарно право от 2005 г., актуализирани през 2009 г.,
–	като взе предвид насоките на ЕС относно смъртното наказание, актуализирани от Съвета на 12 април 2013 г.,
–	като взе предвид насоките на ЕС за насърчаване и защита на упражняването на всички права на човека от ЛГБТИ лицата, приети на 24 юни 2013 г.,
–	като взе предвид Насоките на ЕС относно утвърждаването и защитата на свободата на религията и убежденията, приети от Съвета на 24 юни 2013 г.,
–	като взе предвид насоките на ЕС относно свободата на изразяване онлайн и офлайн, приети от Съвета на 12 май 2014 г.,
–	като взе предвид насоките на ЕС по отношение на недискриминацията във външната дейност, приети от Съвета на 18 март 2019 г.,
–	като взе предвид насоките на ЕС по отношение на безопасната питейна вода и добрите санитарни условия, приети от Съвета на 17 юни 2019 г.,
–	като взе предвид преразгледаните насоки за политиката на ЕС към трети държави по отношение на изтезанията и други форми на жестоко, нечовешко или унизително отнасяне или наказание, приети от Съвета на 16 септември 2019 г.,
–	като взе предвид преразгледаните насоки на ЕС относно диалозите за правата на човека с партньорски/трети държави, приети от Съвета на 22 февруари 2021 г.,
–	като взе предвид преразгледаните насоки на ЕС относно децата и въоръжените конфликти, приети от Съвета на 24 юни 2024 г.,
–	като взе предвид съобщението на Комисията от 12 септември 2012 г., озаглавено „Корените на демокрацията и устойчивото развитие: ангажираността на Европа с гражданското общество в областта на външните отношения“ (COM(2012)0492),
–	като взе предвид заключенията на Съвета от 10 март 2023 г. относно ролята на гражданското пространство за защитата и насърчаването на основните права в ЕС,
–	като взе предвид Директива (ЕС) 2024/1760 на Европейския парламент и на Съвета от 13 юни 2024 г. относно дължима грижа на дружествата във връзка с устойчивостта и за изменение на Директива (ЕС) 2019/1937 и Регламент (ЕС) 2023/2859[footnoteRef:4], [4:  	ОВ L, 2024/1760, 5.7.2024 г., ELI: http://data.europa.eu/eli/dir/2024/1760/oj.] 

–	като взе предвид предложението на Комисията от 14 септември 2022 г. за регламент на Европейския парламент и на Съвета за забрана на пазара на Съюза на продукти, произведени с принудителен труд (COM(2022)0453),
–	като взе предвид съвместното предложение на Комисията и на върховния представител на Съюза по въпросите на външните работи и политиката на сигурност от 3 май 2023 г. за регламент на Съвета относно ограничителни мерки срещу тежката корупция (JOIN(2023)0013),
–	като взе предвид годишния доклад на ЕС за правата на човека и демокрацията в света за 2023 г.,
–	като взе предвид, своята награда „Сахаров“ за свобода на мисълта, която през 2024 г. беше присъдена на Мария Корина Мачадо като лидер на демократичните сили във Венесуела и на новоизбрания президент Едмундо Гонсалес Урутия, представляващи всички граждани на Венесуела във и извън държавата, борещи се за възстановяване на свободата и демокрацията,
–	като взе предвид своята резолюция от 15 януари 2019 г. относно насоки на ЕС и мандат на специалния пратеник на ЕС за утвърждаване на свободата на вероизповеданието и убежденията извън ЕС[footnoteRef:5], [5:  	ОВ С 411, 27.11.2020 г., стр. 30.] 

–	като взе предвид своята резолюция от 23 октомври 2020 г. относно равенството между половете в рамките на външната политика и политиката на сигурност на ЕС[footnoteRef:6], [6:  	ОВ С 404, 6.10.2021 г., стр. 202.] 

–	като взе предвид своята резолюция от 19 май 2021 г. относно защитата на правата на човека и външната политика на ЕС в областта на миграцията[footnoteRef:7], [7:  	ОВ C 15, 12.1.2022 г., стр. 70.] 

–	като взе предвид своята резолюция от 8 юли 2021 г. относно глобалния режим на ЕС на санкции за нарушения на правата на човека (т.нар. закон „Магнитски“ на ЕС)[footnoteRef:8], [8:  	ОВ С 99, 1.3.2022 г., стр. 152.] 

–	като взе предвид своята резолюция от 28 февруари 2024 г. относно правата на човека и демокрацията по света и политиката на Европейския съюз в тази област – Годишен доклад за 2023 г.[footnoteRef:9], както и предходните си резолюции по предишни годишни доклади, [9:  	ОВ C, C/2024/6741, 26.11.2024 г., ELI: http://data.europa.eu/eli/C/2024/6741/oj.] 

–	като взе предвид своите резолюции относно нарушенията на правата на човека, демокрацията и принципите на правовата държава (известни като резолюции по неотложни въпроси), приети в съответствие с член 150 от своя Правилник за дейността, по-специално приетите през 2023 г. и 2024 г.,
–	като взе предвид член 55 от своя Правилник за дейността,
–	като взе предвид становището на комисията по правата на жените и равенството между половете,
–	като взе предвид доклада на комисията по външни работи (A10-0012/2025),
А.	като има предвид, че ЕС се основава на ценностите на зачитане на човешкото достойнство, свободата, демокрацията, равенството, принципите на правовата държава, както и на зачитането на правата на човека, както се посочва в член 2 и член 21 от ДЕС; като има предвид, че действията на ЕС в световен мащаб трябва да се ръководят от универсалността и неделимостта на правата на човека и от факта, че ефективната закрила и защитата на правата на човека и демокрацията са в основата на външната дейност на ЕС;
Б.	като има предвид, че решенията на Европейския съд по правата на човека са съществена част от структурата на правата на човека в Европа;
В.	като има предвид, че последователността и съгласуваността между вътрешните и външните политики на ЕС са от ключово значение за постигането на ефективна и надеждна политика на ЕС в областта на правата на човека и за защитата и подкрепата на свободата и демокрацията;
Г.	като има предвид, че демократичните системи са най-подходящи да гарантират, че всеки има възможност да се ползва от своите права на човека и основни свободи; като има предвид, че ефективното и основано на правила многостранно сътрудничество е най-добрата организационна система за защита на демокрациите;
Д.	като има предвид, че ЕС силно вярва и напълно подкрепя многостранното сътрудничество, основания на правила международен ред и универсалните ценности, принципи и норми, от които се ръководят държавите членки на ООН и са се ангажирали да зачитат съгласно Устава на ООН; като има предвид, че светът на демокрациите, разбиран като свят на политически системи, които защитават и закрилят правата на човека в световен мащаб, е по-безопасен, тъй като демокрациите разполагат със значителни механизми за взаимозависимост и взаимоограничаване, които предотвратяват непредвидимостта на автокрациите;
Е.	като има предвид, че равенството между половете е от първостепенно значение за развитието на свободни и равнопоставени общества; като има предвид, че човешките права на жените, момичетата и небинарните лица все още не са гарантирани в целия свят и че пространството за организациите на гражданското общество, особено организациите за защита на правата на жените, коренните и местните организации, се свива в много държави;
Ж.	като има предвид, че нарастването на авторитаризма, тоталитаризма и популизма застрашава основания на правила световен ред, закрилата и насърчаването на свободата и правата на човека по света, както и ценностите и принципите, на които се основава ЕС;
З.	като има предвид, че през декември 2023 г. Всеобщата декларация за правата на човека отбеляза своята 75-та годишнина; като има предвид, че днес повече от когато и да било след създаването на ООН тоталитарни режими застрашават основните принципи на Устава на ООН, опитват се да пренапишат международните норми, подкопават многостранните институции и застрашават мира и сигурността в световен мащаб;
И.	като има предвид, че през ноември 2024 г. Конвенцията на ООН за правата на детето отбеляза 35-ата си годишнина;
Й.	като има предвид, че Пекинската декларация и платформа за действие на ООН се считат за повратна точка в глобалната програма за равенство между половете и ще отбележат 30-ата си годишнина през 2025 г.;
К.	като има предвид, че легитимността и функционирането на основания на правила международен ред зависят от спазването на разпорежданията на международните органи и тяхното зачитане, например резолюциите на Общото събрание и на Съвета за сигурност на ООН и определенията и решенията на Международния съд и на Международния наказателен съд (МНС); като има предвид предизвикателствата пред многостранното сътрудничество поради нарастващи глобални заплахи, като тероризъм и екстремизъм, които застрашават спазването на такива определения и решения, както и като цяло за разпоредбите на международното право, правото в областта на правата на човека и международното хуманитарно право във възникващи и продължаващи конфликтни ситуации; като има предвид, че международните институции, техните служители и тези, които си сътрудничат с тях, са обект на нападения и заплахи; като има предвид, че международната общност, включително ЕС, носи отговорност за поддържането на основания на правила международен ред чрез прилагане на всеобщо спазване, включително от страна на неговите партньори;
Л.	като има предвид, че Римският статут на Международния наказателен съд установява рамка за търсене на отговорност за геноцид, престъпления срещу човечеството и военни престъпления; като има предвид, че независимостта на МНС е от основно значение, за да се гарантира, че правосъдието се предоставя безпристрастно и без политическа намеса;
М.	като има предвид, че междинният преглед през 2023 г. на Плана за действие на ЕС относно правата на човека и демокрацията за периода 2020 – 2024 г., удължен до 2027 г., показа, че въпреки постигнатия до момента напредък е необходимо да се направи повече в сътрудничество с единомислещи демократични партньори, особено в контекста на безпрецедентните предизвикателства, пред които е изправен светът след приемането му;
Н.	като има предвид, че организациите и защитниците на правата на човека и организациите на гражданското общество са основни партньори в усилията на ЕС за защита и постигане на напредък в областта на правата на човека, демокрацията и принципите на правовата държава, както и за предотвратяване на конфликти в световен мащаб; като има предвид, че държавните и недържавните участници по света все по-често цензурират, заглушават и тормозят, наред с другото, защитници на правата на човека, организации на гражданското общество, журналисти, религиозни общности, опозиционни лидери и други уязвими групи в тяхната работа, като още повече стесняват гражданското пространство; като има предвид, че това поведение включва тези мерки, които обхващат стратегически съдебни производства, насочени срещу участието на обществеността, рестриктивни правителствени политики, транснационални репресии, кампании за оклеветяване, дискриминация, сплашване и насилие, включително извънсъдебни и извънтериториални екзекуции, отвличания, произволни арести и задържане; като има предвид, че нападенията срещу защитниците на правата на човека все по-често са насочени и към техните семейства и общности, включително към живеещите в изгнание;
О.	като има предвид, че равенството между половете е основна ценност на ЕС и че правата на човека на жените и момичетата, включително техните сексуални и репродуктивни права, продължават да бъдат нарушавани в целия свят; като има предвид, че жените изпитват уникални и непропорционални последици от конфликтите, изменението на климата и миграцията, включително повишен риск от насилие, основано на пола, икономическа маргинализация и пречки пред достъпа до ресурси; като има предвид, че жените защитници на правата на човека и организациите на гражданското общество продължават да се сблъскват със свиващо се пространство за своята изключително важна работа, както и със заплахи за насилие, тормоз и сплашване;
П.	като има предвид, че изминалата година беше белязана от допълнително увеличаване на законите за „чуждестранни агенти“ или за чуждестранно влияние, включително в държавите кандидатки за членство в ЕС, насочени срещу организации на гражданското общество и медии, и опити да им бъде попречено да получават финансова подкрепа от чужбина, включително от ЕС и неговите държави членки, като се насърчава среда на страх и автоцензура;
Р.	като има предвид, че през 2024 г. повече от половината от световното население гласува на избори и че много от тези избори бяха белязани от манипулации, дезинформация и опити за намеса от или извън държавата;
С.	като има предвид, че Световният индекс за свобода на печата за 2024 г. на „Репортери без граници“ предупреждава за спад в ангажимента на държавите и другите политически сили да защитават свободата на печата; като има предвид, че според разкритията на „Репортери без граници“ за 2024 г., през същата година са били убити 54 журналисти и работещи в медиите, повечето от които са се намирали в зони на конфликт, 550 са били арестувани, 55 са били задържани като заложници, а 95 са изчезнали;
Т.	като има предвид, че според Доклада на ЮНЕСКО за мониторинг на глобалното образование за 2024 г. 251 милиона деца и младежи са лишени от основното си право на образование и не ходят на училище; като има предвид, че момичетата и жените са засегнати не само от бедността, а и от културните норми, предубежденията, свързани с пола, детските бракове и насилието от официални дискриминационни политики, които ги възпрепятстват да получават достъп до образование и до пазара на труда и се опитват да ги заличат от обществения живот;
У.	като има предвид, че най-малко един милион души са несправедливо лишени от свобода по политически причини, сред които няколко лауреати и финалисти на наградата „Сахаров“ на Парламента за свобода на мисълта;
Ф.	като има предвид, че съгласно член 21 от Договора за Европейския съюз, Съюзът се стреми да развива отношения и да изгражда партньорства с трети страни, въз основа, наред с другото, на принципите на  принципите на демокрацията, правовата държава, универсалността и неделимостта на правата на човека и на основните свободи, зачитането на човешкото достойнство, принципите на равенство и солидарност и зачитането на принципите на Устава на Организацията на обединените нации и на международното право; като има предвид, че много партньори на ЕС, въпреки че от години се ползват от различни преференции и предимства, произтичащи от споразуменията с ЕС, не спазват задълженията си;
Х.	като има предвид, че вредите за околната среда и въздействието на изменението на климата засилват несигурността, маргинализацията и неравенството и все повече карат хората да се преселват или ги задържат в опасни условия, като по този начин повишават тяхната уязвимост и застрашават правата на човека;
Глобални предизвикателства пред демокрацията и правата на човека
1.	отново потвърждава универсалността, взаимозависимостта, взаимосвързаността и неделимостта на правата на човека и достойнството, присъщо на всяко човешко същество; отново потвърждава задължението на ЕС и неговите държави членки да насърчават и защитават демокрацията и универсалността на правата на човека по света; призовава ЕС и неговите държави членки да дават пример, в съответствие с неговите ценности, за насърчаване и стриктно спазване на правата на човека и международното правосъдие;
2.	настоятелно заявява, че зачитането, защитата и упражняването на правата на човека и основните свободи трябва да бъдат крайъгълен камък на външната политика на ЕС в съответствие с неговите основополагащи принципи; твърдо насърчава ЕС и неговите държави членки във връзка с това да полагат усилия за продължаване на амбициозния си ангажимент да превърнат свободата, демокрацията, правата на човека и тяхната закрила в неотменима централна част от всички политики на ЕС и да засилят съгласуваността между вътрешните и външните политики на ЕС в тази област, включително чрез всички негови международни споразумения;
3.	подчертава, че ЕС трябва да бъде напълно подготвен да противодейства на възхода на авторитаризма, тоталитаризма и популизма, както и на нарастващите нарушения на принципите на универсалността на правата на човека, демокрацията и международното хуманитарно право;
4.	осъжда нарастващата тенденция на нарушения и злоупотреби с правата на човека и демократичните принципи и ценности по света, например, наред с другото, заплахи за отстъпление от правата на човека, по-специално правата на жените, както и екзекуции, извънсъдебни екзекуции, произволни арести и задържания, изтезания и малтретиране, основано на пола насилие, репресии срещу гражданското общество, политически опонентите, маргинализираните и уязвими групи, включително деца и възрастни хора, мигрантите, бежанците и лицата, търсещи убежище, както и етническите и религиозни малцинства; осъжда също така робството и принудителния труд, прекомерното използване на насилие от страна на публичните органи, включително жестоките репресии срещу мирни протести и други събрания, системната и структурната дискриминация, инструментализирането на съдебната система, цензурата и заплахите за независимите медии, включително заплахите в цифровата сфера, например онлайн наблюдението и блокирането на интернет, политическите нападения срещу международни институции и основания на правила международен ред, както и нарастващото използване на незаконни методи на война в тежко нарушение на международното хуманитарно право и правото в областта на правата на човека; изразява съжаление относно отслабването на защитата на демократичните институции и процеси и свиването на пространството за гражданските общества по света; осъжда транснационалните репресии от страна на нелибералните режими срещу граждани и активисти, потърсили убежище в чужбина, включително на територията на ЕС; осъжда ареста и осъждането от алжирски съд на пет години затвор на френско-алжирския писател Буалем Сансал; призовава за незабавното му освобождаване и изразява надежда, че алжирските власти ще разберат спешната необходимост от това;
5.	отбелязва с дълбока загриженост продължаващата международна криза, свързана с търсенето на отговорност, и предизвикателствата пред стремежа към прекратяване на безнаказаността за нарушения на основните норми на международното право в областта на правата на човека и хуманитарното право в конфликтите по света; утвърждава неутралността и значението на хуманитарната помощ при всички конфликти и кризи; подчертава сериозните последици от дискредитирането и нападките срещу организациите на многостранни форуми като ООН, които могат да насърчат културата на безнаказаност и да подкопаят доверието в системата на ООН и нейното функциониране; призовава ЕС да поддържа международната правна система и да предприеме ефективни мерки за гарантиране на спазването;
6.	отбелязва със задоволство, че в този контекст на големи предизвикателства пред правата на човека в световен мащаб съществуват и „проблясъци на надежда за правата на човека“; изтъква по-специално работата на организациите на гражданското общество и защитниците на правата на човека; подчертава необходимостта от по-стратегическа комуникация относно правата на човека и демокрацията чрез разпространяване на новини за положителните резултати, политиките и най-добрите практики; подкрепя инициативата „Позитивни истории за правата на човека“ като начин за насърчаване на положителните истории за правата на човека и препоръчва нейното актуализиране; изтъква ролята на публичната и културната дипломация на ЕС, както и на международните културни отношения, за насърчаването на зачитането на правата на човека и призовава отдел „Стратегическа комуникация и прогнози“ на Европейската служба за външна дейност (ЕСВД) да активизира усилията си в това отношение;
Укрепване на инструментариума на ЕС за утвърждаване и защита на правата на човека и демокрацията по света
7.	отбелязва със загриженост увеличаващото се разделение по света; подчертава споделената отговорност на ЕС да продължи да защитава демократичните ценности и принципи и правата на човека, международното правосъдие, мира и достойнството по света, които е още по-важно да бъдат защитавани в настоящото нестабилно състояние на световната политика; призовава ЕС да поддържа отворени канали за комуникация с различни заинтересовани страни и да продължи да разработва всеобхватен инструментариум за укрепване на правата на човека и демокрацията в световен мащаб;
План за действие на ЕС относно правата на човека и демокрацията
8.	отбелязва, че ЕС и неговите държави членки са постигнали значителен напредък в изпълнението на плана за действие на ЕС относно правата на човека и демокрацията, въпреки че не са постигнали всички негови цели, отчасти поради безпрецедентните предизвикателства, пред които е изправен светът след приемането му; приветства в този смисъл удължаването на срока на плана за действие до 2027 г. с цел максимално увеличаване на полезните взаимодействия и взаимното допълване между правата на човека и демокрацията на местно, национално и световно равнище;
Специален представител на ЕС (СПЕС) за правата на човека
9.	изцяло подкрепя работата на СПЕС за правата на човека и неговия принос за видимостта и съгласуваността на действията на ЕС в областта на правата на човека във външните отношения на ЕС; подкрепя централната роля на СПЕС в утвърждаването и защитата на правата на човека от страна на ЕС чрез ангажираност с държави извън ЕС и единомислещи партньори; подчертава необходимостта от тясно сътрудничество между СПЕС за правата на човека и другите СПЕС и специални пратеници, за да се постигне още по-голяма съгласуваност, и призовава за повече видимост на ролята на СПЕС за правата на човека; призовава СПЕС да бъде подкрепен в работата си с повече ресурси и чрез по-добра координация с делегациите на ЕС в цял свят; изразява съжалението си, въпреки многократните призиви, за изключването на Парламента от процеса на подбор на СПЕС; настоява, че е необходимо СПЕС да докладва редовно на Парламента;
Инструмент за съседство, сътрудничество за развитие и международно сътрудничество – Глобална Европа и тематичната програма за правата на човека и демокрацията
10.	припомня основната роля на Инструмента за съседство, сътрудничество за развитие и международно сътрудничество (ИССРМС) – Глобална Европа, включително неговата тематична програма за правата на човека и демокрацията, като водещ инструмент на ЕС за насърчаване и защита на правата на човека и демокрацията по света; подчертава необходимостта от сътрудничество с гражданското общество във всички съответни външни дейности на ЕС, включително стратегията за Global Gateway, която се финансира чрез ИССРМС – Глобална Европа; отново подчертава значението на рационализирането на основан на правата на човека подход в инструментите за външна дейност на ЕС; подчертава ролята на Парламента в процеса на програмиране на инструмента и призовава Комисията и ЕСВД да споделят своевременно цялата необходима информация, за да се даде възможност на Парламента да изпълнява ролята си подобаващо, особено по време на геополитическите диалози на високо равнище с Комисията и в процеса на междинния преглед, както и в неговите резолюции; призовава ЕСВД и Комисията да гарантират, че след всеки геополитически диалог и всяка резолюция ще бъде предоставен отговор на писмата, съдържащи препоръки; настоятелно призовава Комисията да разработи и стартира изчерпателен централизиран уебсайт, посветен на ИССРМС – Глобална Европа, който да съдържа информация за всички многогодишни индикативни програми с подробни сведения, организирани както по държави, така и по теми, за съответните им бюджети, свързаните с тях действия и отделените финансовите средства; отбелязва, че ИССРМС – Глобална Европа и всички бъдещи инструменти трябва да бъдат насочени към основните движещи фактори за настоящите предизвикателства, включително необходимостта от укрепване на устойчивостта на местните общности и дейностите в подкрепа на демокрацията чрез подпомагане на икономическото развитие;
11.	призовава за извършването на независими предварителни оценки, за да се определят възможните последици и рискове от проектите по отношение на правата на човека, в съответствие с член 25, параграф 5 от Регламент (ЕС) 2021/947; призовава за независимо наблюдение на правата на човека през целия период на изпълнение на проектите в трети държави, особено във връзка с проекти, свързани с висок риск от нарушения; призовава за суспендиране на проектите, които (не)пряко допринасят за нарушаването на правата на човека в държави извън ЕС; потвърждава забраната за разпределяне на средства от ЕС за дейности, които противоречат на основните ценности на ЕС, като тероризъм или екстремизъм; призовава Комисията активно да споделя с Парламента всички оценки, свързани с правата на човека;
Търговските и международните споразумения на ЕС
12.	отново призовава за интегриране на оценки на правата на човека и включване на строги клаузи за правата на човека в споразуменията между ЕС и държави извън ЕС, подкрепени от ясен набор от критерии и процедури, които да бъдат следвани в случай на нарушения; приканва Комисията и ЕСВД да гарантират активното наблюдение и ефективното прилагане на клаузите за правата на човека в действащите международни споразумения, както и да подобрят комуникацията с Парламента относно съображенията и решенията във връзка с това прилагане; отново заявява, че с оглед на продължаващите нарушения на клаузите за правата на човека от страна на неговите държави партньори, включително онези от тях, свързани с Общата схема от преференции плюс (ОСП+), ЕС следва да реагира бързо и решително, включително като суспендира въпросните споразумения, ако други варианти се окажат неефективни; призовава да се изпълни препоръката на омбудсмана на ЕС относно създаването на портал за обработване на жалби, в рамките на търговските и финансовите инструменти на ЕС, или да се адаптира обслужването на едно гише на Комисията, за да се даде възможност за подаване на жалби относно неизпълнение на клаузи за правата на човека; призовава институциите на ЕС редовно да се ангажират с бизнес общността и с гражданското общество с цел укрепване на връзките между международната търговия, правата на човека и икономическата сигурност; призовава ЕС да гарантира насърчаването и защитата на правата на човека чрез своите инвестиции и проекти по линия на Global Gateway, като гарантира, че те не нанасят вреди;
Диалози на ЕС за правата на човека
13.	подчертава важната роля на диалозите за правата на човека в рамките на инструментариума на ЕС в областта на правата на човека и като ключово средство за изпълнението на плана за действие на ЕС относно правата на човека и демокрацията; подчертава, че тези диалози трябва да разглеждат цялостното положение с правата на човека и демокрацията със съответните държави; отбелязва, че диалозите за правата на човека следва да се разглеждат като ключов елемент от трайния ангажимент на ЕС, а не като самостоятелен инструмент, и че продължаващата неспособност на държави извън ЕС действително да участват в диалози и да постигат важни резултати следва да доведе до използването на други подходящи инструменти на външната политика; припомня, че тези диалози трябва да се използват в съчетание и взаимодействие с други инструменти, като се възприеме подхода „повече за повече“ и „по-малко за по-малко“; отново изтъква необходимостта от повдигане на въпроса за отделни случаи, по-специално лауреатите на наградата „Сахаров“ и случаите, които Парламентът подчертава в своите резолюции, както и от гарантиране на съответни последващи действия; призовава ЕСВД и делегациите на Европейския съюз да повишат видимостта на тези диалози и на резултатите от тях, като гарантират, че диалозите са ориентирани към резултатите и се основават на ясен набор от показатели, които могат да бъдат публикувани в съвместно изявление за медиите, както и призовава да се предприемат подходящи последващи действия във връзка с това изявление; призовава за засилено и значимо участие на гражданското общество в диалозите; подчертава, че действителните организации на гражданското общество не трябва да бъдат възпрепятствани да участват в диалози за правата на човека и че диалозите трябва да включват всички действителни организации на гражданското общество без ограничения;
Глобален режим на санкции на ЕС за нарушения на правата на човека (т.нар. закон „Магнитски“ на ЕС)
14.	приветства нарастващото използване на Глобалния режим на санкции на ЕС за нарушения на правата на човека като ключов политически инструмент в защитата на правата на човека и демокрацията от страна на ЕС в целия свят; изразява съжаление обаче, че използването му продължава да бъде ограничено, особено в настоящия геополитически пейзаж; отбелязва обаче предизвикателствата, които изискването за единодушие поставя при приемането на санкции, и отново призовава Съвета да въведе гласуване с квалифицирано мнозинство за решенията във връзка с Глобалния режим на санкции; във връзка с това припомня официалното искане, внесено от Парламента до Съвета през 2023 г., за свикване на Конвенция за реформа на ЕС с цел, наред с другото, да се увеличи броят на решенията, приети с квалифицирано мнозинство; призовава за засилено използване на Глобалния режим на санкции на ЕС за нарушения на правата на човека и други ad hoc режими на санкции срещу лицата, отговорни за сериозни нарушения на правата на човека и международното хуманитарно право, включително високопоставени длъжностни лица; напълно подкрепя възможността за налагане на целенасочени санкции за борба с корупцията в рамките на ЕС в това отношение, което е отдавнашен приоритет на Парламента, независимо дали чрез включването им в Глобалния режим на санкции или с различен режим; подчертава необходимостта от пълно прилагане на санкциите и призовава за справяне със заобикалянията;
Дейности в подкрепа на демокрацията
15.	отново изразява своята загриженост във връзка със засилващите се атаки на авторитарни и нелиберални режими срещу демократичните принципи, ценности и плурализъм; подчертава, че защитата на демокрацията и подкрепата за нея по света все повече се превръщат в геополитически и стратегически интерес; подчертава значението на усилията на Парламента за изграждане на капацитет за парламентите на държавите партньори, насърчаване на посредничеството и на култура на диалог и компромис, особено сред младите политически лидери, и овластяване на жените парламентаристи, защитниците на правата на човека и представителите на гражданското общество и независимите медии; отново призовава Комисията да продължава да разширява дейностите си в тези области чрез увеличаване на финансирането и подкрепата за органите, агенциите и други основани на безвъзмездни средства организации; подчертава решаващото значение на пряката подкрепа за гражданското общество и лицата с различаващи се възгледи, особено в настоящия климат на нарастващо напрежение и репресии в световен мащаб във все по-голям брой държави; отново подчертава значението на мисиите на ЕС за наблюдение на избори и приноса на Парламента за разработването и усъвършенстването на тяхната методика; призовава да се разработи инструментариум на ЕС, който да се използва в случаи на спорни или непрозрачни изборни резултати, за да се предотвратят политически и военни кризи в следизборната среда; призовава ЕС да предприеме засилени действия за борба с манипулативните и неверните послания срещу ЕС в предизборни кампании, по-специално в държавите, които получават значителна хуманитарна помощ и помощ за развитие от ЕС, и в държавите, които са кандидатки за членство в ЕС; призовава за засилено сътрудничество между Групата на Парламента за подкрепа на демокрацията и координация на избори, съответните генерални дирекции на Комисията и ЕСВД; призовава ЕС да повдига пред държави, които не са членки на ЕС, въпроси, свързани с равенството между половете, включително сексуалното и репродуктивното здраве и права; призовава за повишаване на видимостта на диалозите по въпроси на правата на човека, като се гарантира, че тези диалози са ориентирани към резултатите и се основават на ясен набор от показатели, които дават възможност за ефективен мониторинг, включително чрез ефективни предварителни и последващи консултации с гражданското общество и чрез публикуването на съвместно изявление за медиите, както и призовава да се предприемат подходящи последващи действия във връзка с тези диалози;
16.	подчертава значението на засилването на участието на жените в демократичните системи, за да се преодолее несъответствието в представителството на жените в процеса на вземане на решения; призовава външната дейност на ЕС да улеснява по-доброто участие на жените в политиката, бизнеса и гражданското общество;
Подкрепа на ЕС за защитниците на правата на човека
17.	изразява изключителна загриженост във връзка с продължаващото ограничаване на пространството на гражданското общество и нарастващите заплахи за работата на защитниците на правата на човека и членовете на организациите на гражданското общество, както и на техните семейства, общности и адвокати, и изразява особена загриженост относно все по-сложните средства, използвани за преследването им; категорично осъжда техните произволни задържания и убийства; изразява съжаление относно тормоза, упражняван върху организациите на гражданското общество чрез законодателни разпоредби, например законите за чуждестранните агенти и подобни на тях, и други ограничения, пред които те са изправени; изразява съжаление, че жените защитници на правата на човека продължават да се сблъскват с непрестанни и все по-сложни нарушения срещу тях, включително целенасочени убийства, физически нападения, изчезвания, кампании за оклеветяване, арести, съдебен тормоз и сплашване; отбелязва със загриженост, че тези нападения изглежда имат за цел систематично да заглушат жените защитници на правата на човека и да изключат гласовете им от публичната сфера; напълно подкрепя работата на защитниците на правата на човека и действията на ЕС за гарантиране на тяхната защита в световен мащаб; подчертава належащата необходимост от цялостно и навременно преразглеждане на насоките на ЕС относно защитниците на правата на човека, с оглед справяне с възникващите предизвикателства и заплахи и гарантиране на тяхната приложимост и ефективност при закрилата на защитниците на правата на човека в световен мащаб, като същевременно се въведат чувствителни към аспектите на пола и междусекторни подходи в актуализираните насоки, които отразяват разнообразния житейски и професионален опит на защитниците на правата на човека и отчитат специфичните уязвимости, пред които може да са изправени те; призовава за пълно и последователно прилагане на насоките на ЕС относно защитниците на правата на човека от страна на ЕС и неговите държави членки; призовава да се положат повече усилия във връзка с комуникационните кампании с цел повишаване на видимостта на действията и каналите на ЕС за закрила и механизмите за подкрепа на защитниците на правата на човека;
18.	изразява сериозна загриженост относно нарастващото явление на транснационални репресии срещу защитници на правата на човека, журналисти и гражданското общество; призовава да се създаде стратегия на ЕС за хармонизиране на националните действия в отговор на транснационалните репресии;
19.	изразява дълбока загриженост във връзка с все по-несигурната финансова среда, пред която са изправени защитниците на правата на човека и общностите, които се застъпват за права, по-специално в глобалния контекст, характеризиращ се с нарастващи репресии; отбелязва, че в резултат на настоящия геополитически контекст необходимостта от подкрепа за защитниците на правата на човека се е увеличила; поради това настоятелно призовава ЕС и неговите държави членки да използват пълноценно своята финансова подкрепа за защитниците на правата на човека, като гарантират създаването на гъвкави, достъпни и устойчиви механизми за финансиране, които дават възможност на тези защитници да продължат жизненоважната си работа в контекста на нарастващите предизвикателства;
20.	настоява ЕСВД, Комисията и делегациите на ЕС да обръщат специално внимание на положението на финалистите и носителите на наградата „Сахаров“, изложени на риск, и да предприемат решителни действия в координация с държавите членки и Парламента, за да гарантират тяхното благополучие, безопасност или освобождаване; отдава почит на лауреатите на и финалистите за наградата „Сахаров“, загубили живота си в борбата за правата на човека, демокрацията и свободата;
21.	приветства актуализирането на Наръчника за Визовия кодекс на ЕС по отношение на защитниците на правата на човека и призовава за пълното му и последователно прилагане от държавите членки; отново призовава Комисията да поеме проактивна роля в установяването на координиран подход между държавите членки относно защитниците на правата на човека, изложени на риск;
Борба с безнаказаността и корупцията 
22.	подчертава, че както безнаказаността, така и корупцията позволяват и задълбочават нарушенията и злоупотребите с правата на човека и подкопаването на демократичните принципи; приветства антикорупционните действия във външните политики на ЕС в съвместното съобщение на Комисията и върховния представител на Съюза по въпросите на външните работи и политиката на сигурност от 3 май 2023 г. относно борбата с корупцията (JOIN(2023)0012), което следва да бъде последвано от въвеждането на строга рамка за борба с корупцията в законодателството, например чрез Директивата на ЕС за борба с корупцията, и чрез цялостно разглеждане на този въпрос в рамките на стратегията на ЕС за борба с корупцията; подкрепя разпоредбите за борба с корупцията, включени в търговските споразумения на ЕС с държави извън ЕС; подчертава важната роля на гражданското общество и журналистите в държавите извън ЕС в надзора на борбата срещу безнаказаността и корупцията; призовава ЕС и неговите държави членки да увеличат усилията си в областта на реформите в правосъдието, борбата с безнаказаността, подобряването на прозрачността и институциите за борба с корупцията в държави извън ЕС; насърчава ЕС и неговите държави членки да координират по-тясно действията си със съюзниците и партньорите, когато това е възможно, с цел борба със системната корупция, която позволява на автократите да останат на власт, да лишават обществото от ключови ресурси и да подкопават демокрацията, правата на човека и принципите на правовата държава;
23.	настоява, че е необходимо ЕС да предприеме ясни стъпки за признаване на тясната връзка между корупцията и нарушенията на правата на човека, за да се предприемат мерки срещу икономическите и финансовите фактори, създаващи благоприятни икономически и финансови условия за нарушителите на правата на човека;
Действия на ЕС на многостранно равнище
24.	потвърждава, че насърчаването на зачитането, защитата и упражняването на правата на човека по света изисква тясно международно сътрудничество на многостранно равнище; подчертава особено важната роля на ООН и на нейните органи като основен форум, който трябва да може успешно да съдейства за развитието на усилията за мир и сигурност, устойчиво развитие и зачитане на правата на човека и международното право; призовава ЕС и неговите държави членки да продължат да подкрепят дейността на ООН, нейните агенции и специални процедури както политически, така и финансово, за да се гарантира целесъобразността ѝ и да се противодейства на влиянието на авторитарните и тоталитарните режими; подчертава, че настоящият многостранен ред трябва изцяло да включва в своята архитектура новите глобални участници, особено онези, които се съсредоточават върху демокрацията и правата на човека; отново подчертава необходимостта ЕС и неговите държави членки да изразяват единна позиция в рамките на ООН и в други многостранни форуми, за да се справят ефективно с глобалните предизвикателства пред правата на човека и демокрацията и да заемат възможно най-категорична позиция във връзка с международните стандарти в областта на правата на човека; за тази цел призовава за напредък в това да се гарантира, че ЕС има определено място в международни организации, включително в Съвета за сигурност на ООН, в допълнение към съществуващите места на държавите членки; призовава делегациите на ЕС да играят по-голяма роля в многостранните форуми, за които те следва да разполагат с подходящи ресурси;
25.	изразява дълбока загриженост във връзка със засилващите се нападения срещу основания на правила световен ред от страна на авторитарни и тоталитарни режими, включително чрез непровокирана и необоснована агресия срещу мирни съседи и чрез подкопаване на функционирането на органите на ООН, а именно злоупотребата с право на вето в Съвета за сигурност на ООН; подчертава, че понижената ефективност на тези органи води до реални щети, изразяващи се в конфликти, човешки жертви и страдания, и сериозно отслабва цялостната способност на държавите да се справят със световните предизвикателства; призовава държавите членки и единомислещите партньори да разработят стабилна стратегия и да увеличат усилията си, за да променят тенденцията и да изпращат единно и силно послание за подкрепа на тези организации, когато биват нападани или заплашвани; счита, че ООН, нейните органи и други многостранни организации се нуждаят от реформи, за да се справят с нарастващите предизвикателства и заплахи;
26.	изразява дълбокото си съжаление от решението на някои държави да се оттеглят от Съвета на ООН по правата на човека;
27.	заявява отново силната подкрепа на ЕС за Международния съд и МНС като основни, независими и безпристрастни правораздавателни институции в контекста на особено труден период за международното правосъдие; припомня, че добре финансираният МНС е от съществено значение за ефективното наказателно преследване на тежки международни престъпления; приветства политическата и финансова подкрепа, която ЕС предостави на МНС, включително на прокуратурата на МНС, и стартирането на „Глобалната инициатива за борба срещу безнаказаността за международни престъпления“, която предоставя финансова подкрепа за организации на гражданското общество, чиято дейност е насочена към укрепване на правосъдието и търсенето на отговорност за международни престъпления и сериозни нарушения на правата на човека, включително като се улеснява участието на жертвите в съдебни производства; призовава ЕС и неговите държави членки да продължат и да увеличат подкрепата си за МНС, включително доверителния фонд на МНС за жертвите, с необходимите средства, включително ресурси и политическа подкрепа и да използват всички инструменти, с които разполагат, за да водят борба срещу безнаказаността в световен мащаб и да дадат възможност на МНС да изпълни ефективно мандата си; призовава всички държави членки да зачитат и прилагат действията и решенията на Международния съди и на всички органи на МНС, включително прокуратурата на МНС и отделенията, да призоват настоятелно други държави да се присъединят и да сътрудничат на съда, включително да прилагат заповедите на МНС за задържане, както и да подкрепят неговата работа по цял свят като независима и безпристрастна международна съдебна институция; изразява съжаление, че някои държави – членки на МНС, не изпълняват заповедите на МНС за задържане и по този начин подкопават работата на съда; призовава ЕС настоятелно да призове държави извън ЕС, включително неговите основни партньори, да признаят МНС и да станат страна по Римския статут;
28.	отново заявява солидната подкрепа на ЕС за Европейския съд по правата на човека; настоятелно призовава всички държави, подписали Европейската конвенция за правата на човека, да спазват изцяло решенията на Съда;
29.	подчертава, че е важно да не се политизира МНС, тъй като доверието в съда се подкопава, ако се злоупотребява с неговия мандат; по-специално осъжда най-критично политическите нападения, санкциите и други принудителни мерки, въведени или предвидени срещу самия МНС и срещу неговите служители; призовава държавите членки и институциите на ЕС да си сътрудничат в работата по намирането на решения с цел защита на институцията на МНС и неговите служители от всякакви бъдещи санкции, които биха застрашили функционирането на съда;
30.	изразява дълбока загриженост относно санкциите срещу Международния наказателен съд и неговите прокурори, съдии и служители, което представлява сериозна атака срещу международната съдебна система; призовава Комисията спешно да задейства Блокиращия регламент и призовава държавите членки да увеличат дипломатическите си усилия, за да защитят и запазят МНС като незаменим крайъгълен камък на международната съдебна система;
31.	признава универсалната юрисдикция като важен инструмент на международната наказателноправна система за предотвратяване и борба с безнаказаността и насърчаване на международната отговорност; призовава държавите членки да прилагат универсална юрисдикция в борбата срещу безнаказаността;
32.	призовава ЕС и неговите държави членки да оглавят световната борба срещу всички форми на екстремизъм и приветства приемането на стратегия на ЕС с тази цел; изисква борбата с тероризма да бъде на челно място в дневния ред на ЕС в областта на вътрешните и външните работи;
Зачитане на международното хуманитарно право
33.	отбелязва със загриженост нарастващото незачитане на международното хуманитарно право и международното право в областта на правата на човека, особено под формата на продължаващи конфликти по света; решително осъжда увеличаването на умишлените, безразборни и непропорционални нападения срещу цивилни лица и граждански обекти в условията на множество конфликти; подчертава, че е изключително важно всички агенции на ООН и агенции за хуманитарна помощ да могат безпрепятствено да предоставят пълна и навременна подкрепа на всички хора в уязвимо положение, и призовава всички страни във въоръжените конфликти да зачитат изцяло работата на тези агенции и да гарантират, че те могат да отговорят на основните нужди на цивилното население без вмешателство; осъжда опитите за възпрепятстване на агенциите на ООН, предоставящи хуманитарна помощ; настоятелно призовава всички страни във въоръжени конфликти да защитават цивилното население, хуманитарните и медицинските работници, журналистите и работещите в медиите; призовава всички страни във въоръжени конфликти да зачитат легитимността и неприкосновеността на мироопазващите мисии на ООН; призовава всички държави безусловно и изцяло да спазват разпоредбите на международното хуманитарно право; призовава международната общност и по-специално държавите членки да насърчават търсенето на отговорност и борбата срещу безнаказаността за тежки нарушения на международното хуманитарно право; призовава за систематичното създаване на хуманитарни коридори в региони, в които се води война, както и при сражения, когато това е необходимо, за да могат застрашените цивилни граждани да бягат от конфликти, и категорично осъжда нападения срещу тях; изисква безпрепятствен достъп за хуманитарни организации, които наблюдават и подпомагат военнопленници, както е предвидено в Женевската конвенция за военнопленниците; очаква международните организации да спазват международното право по отношение на третирането на военнопленници; призовава за международно сътрудничество и помощ при връщането на принудително депортирани лица, по-специално деца и заложници;
34.	изразява сериозна загриженост във връзка с този бич за човечеството, какъвто са продължителните окупации или анексирането на чужди територии; призовава да се обърне специално внимание на положението с правата на човека в незаконно окупираните територии, включително при продължителна окупация, както и да се предприемат ефективни мерки с цел предотвратяване на тежките нарушения на правата на човека на място, включително нарушаването на правото на живот, ограничаването на свободата на движение и дискриминацията;
35.	отново призовава държавите членки да спомогнат за ограничаване на въоръжените конфликти и сериозните нарушения на правата на човека и на международното хуманитарно право, като спазват стриктно разпоредбите на член 7 от Договора на ООН от 2 април 2013 г. за търговията с оръжие относно износа и оценката на износа и Общата позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване;
36.	настоятелно призовава надеждни и единомислещи трети държави да укрепят своите способности за отбрана, устойчивост и гражданска готовност, за да възпират ефективно агресията и да защитават правата на човека в световен мащаб;
37.	като се има предвид свързаното с пола въздействие на въоръжените конфликти, изразява съжаление, че в рамките на хуманитарната реакция на ЕС и реакцията във връзка с бежанците не се отдава достатъчен приоритет и внимание на сексуалното насилие и насилието, основано на пола, и на сексуалното и репродуктивното здраве и права; изтъква отново, че хуманитарните кризи засилват свързаните със сексуалното и репродуктивното здраве и права и с пола предизвикателства, и припомня, че в кризисните зони, по-специално сред уязвимите групи като бежанците и мигрантите, жените и момичетата са изложени в особено висока степен на сексуално насилие, предавани по полов път болести, сексуална експлоатация, изнасилване като средство за водене на война и нежелана бременност; призовава Комисията и държавите членки в рамките на своите действия за предоставяне на хуманитарна помощ и реакция във връзка с бежанците да отдадат приоритетно значение на равенството между половете и сексуалното и репродуктивното здраве и права, както и на отчетността и достъпа до правосъдие и правна защита във връзка с нарушенията на сексуалните и репродуктивните права и насилието, основано на пола, включително що се отнася до обучението на хуманитарните участници и съществуващото и бъдещото финансиране;
Подход „Екип Европа“
38.	признава потенциала за по-значително съгласуване на подходите към защитата и насърчаването на правата на човека между институциите на ЕС, посолствата на държавите членки и делегациите на ЕС в държави извън ЕС, по-специално за насърчаване на тези държави да спазват международните си задължения и да се въздържат от тормоз и преследване на критични гласове; подчертава възможността посолствата на държавите членки да играят все по-активна роля в утвърждаването и закрилата на правата на човека, като същевременно подкрепят гражданското общество в тези държави; призовава ЕС и неговите държави членки да използват всички възможни средства за оценка на условията на задържане и да наблюдават съдебните процеси и съдебните процедури, да увеличат натиска и осведомеността, както и да призоват настоятелно държавите и да работят активно за освобождаването на политическите затворници; подчертава значението на споделената отговорност между държавите членки и делегациите на ЕС в тези усилия; призовава ЕС и неговите държави членки да увеличат колективните си усилия за насърчаване на зачитането, защитата и упражняването на правата на човека и за подкрепа на демокрацията в световен мащаб; насърчава внимателното наблюдение и оценка на капацитета на делегациите на ЕС, за да се гарантира, че всяка делегация разполага с определено звено за контакт за случаи на нарушения на правата на човека и че на този мандат се предоставят достатъчно ресурси, за да се реагира ефективно и своевременно; в този контекст отново подчертава значението за делегациите на ЕС на съществуващите насоки на ЕС, свързани с конкретни области на правата на човека;
Отговор на предизвикателствата в областта на универсалните права на човека и демокрацията
Право на защита от изтезания и други форми на жестоко, нечовешко или унизително отнасяне или наказание;
39.	осъжда всяко действие или опит за легализиране, подстрекаване, разрешаване, съгласие или приемане на изтезания и други форми на жестоко, нечовешко или унизително отнасяне или методи на наказание при всякакви обстоятелства; осъжда все по-честите съобщения за използване на изтезания от държавни субекти в множество различни контексти, включително при ситуации, свързани с лишаване от свобода или извън местата за лишаване от свобода на политически затворници, наред с другото, и в конфликтни ситуации по света, а именно нарушаването на Женевската конвенция относно третирането на военнопленниците, както и убийството на военнопленници, което се равнява на военно престъпление, и отново заявява, че правото на лицата да не бъдат подлагани на изтезания или други форми на нечовешко или унизително отнасяне, е неотменимо; отново потвърждава политиката на ЕС за нулева толерантност към изтезанията и други форми на малтретиране и призовава съответните институции, включително Европейския съд по правата на човека, да заемат твърда позиция по всеки подобен случай;
40.	отново призовава за всеобщо ратифициране на Конвенцията на ООН против изтезанията и други форми на жестоко, нечовешко или унизително отнасяне или наказание и факултативния протокол към нея, както и необходимостта държавите да приведат националните си разпоредби в съответствие с международните стандарти; отново подчертава, в съответствие с преразгледаните насоки относно политиката на ЕС спрямо трети държави по отношение на изтезанията и други форми на жестоко, нечовешко или унизително отнасяне или наказание, приети от Съвета на 16 септември 2019 г., значението на ангажирането със съответните заинтересовани участници в борбата за изкореняване на изтезанията и за наблюдение на местата за задържане;
Право на свобода на мирни събрания и сдружаване
41.	отново подчертава необходимостта от защита на демократичното пространство на ЕС и упражняването на основните свободи, по-специално свободата на събранията и сдруженията; подчертава нарастващите жестоки репресии срещу протестите и мирните събрания в рамките на гражданското пространство на ЕС, например случаите на изтезания и малтретиране, които водят до смъртни случаи и други тежки нарушения; подчертава необходимостта от укрепване на това основно право във връзка с абсолютната забрана на изтезанията и малтретирането;
Право на прехрана, вода и канализация
42.	припомня, че правото на прехрана, включително физическият и икономически достъп до подходяща храна или до средствата за снабдяване с нея, е право на човека; изразява изключителна загриженост относно предизвикателствата пред правото на прехрана в световен мащаб, особено в ситуации на война и конфликти; осъжда увеличаващите се доклади за използване на храната като оръжие в ситуации на въоръжен конфликт; призовава ЕС и неговите държави членки да насърчават задължителни насоки относно правото на прехрана без дискриминация в рамките на системата на ООН; настоятелно призовава ЕС и неговите държави членки да подкрепят изцяло от политическа и финансова гледна точка организациите и агенциите, които работят за гарантиране на правото на прехрана в зоните на конфликт; припомня значението на Декларацията на ООН за правата на селяните и други хора, работещи в селските райони, с оглед на постигането на продоволствена сигурност; приветства работата на Световната продоволствена програма на ООН в това отношение;
43.	потвърждава отново правата на безопасна питейна вода и добри санитарни условия като права на човека, като двете права се допълват взаимно; подчертава, че достъпът до чиста питейна вода е безусловна предпоставка за здравословен и достоен живот и е съществен за съхраняването на достойнството на човека; подчертава, че правото на безопасна питейна вода представлява основно предварително условие за упражняването на други права и че като такова трябва да се ръководи от логика за обществен интерес и общо обществено и световно благо; подчертава значението на насоките на ЕС по отношение на безопасната питейна вода и добрите санитарни условия и настоятелно призовава институциите на ЕС и държавите членки да ги прилагат и да насърчават тяхното прилагане във и спрямо трети държави и в многостранните форуми;
Изменение на климата и околна среда
44.	подчертава, че изменението на климата и неговото въздействие върху околната среда оказват пряко въздействие върху ефективното упражняване на всички права на човека; признава важната работа на организациите на гражданското общество, автохтонното население и местните общности, защитниците на правата на човека в областта на земята и околната среда и активистите на коренното население за защитата на чиста, здравословна и устойчива околна среда, включително на достъпа до земя и водни източници; изразява съжаление относно рисковете, пред които са изправени защитниците на правата на човека в областта на околната среда и активистите от автохтонното население, и призовава да се гарантира тяхната ефективна защита; отбелязва, че общностите, които допринасят в най-малка степен за изменението на климата, са онези, които е по-вероятно да бъдат засегнати от климатични рискове и природни бедствия, и във връзка с това призовава за увеличаване на подкрепата за най-уязвимите групи; припомня, че коренното население и местните общности могат да играят важна роля за устойчивото управление на природните ресурси и за опазването на биологичното разнообразие; припомня, че преходът към чиста енергия трябва да бъде справедлив и да зачита основните права на всички; отново подчертава значението на постигането на целите на ООН за устойчиво развитие за защитата на правата на човека на настоящите и бъдещите поколения;
45.	отбелязва с дълбока загриженост нарастващите заплахи за чиста, здравословна и устойчива околна среда, породени от разполагането на оръжия за масово унищожение и други форми на водене на война, които оказват неблагоприятно и непропорционално въздействие върху околната среда; подчертава необходимостта от ефективно справяне с принудителното разселване на хора, причинено от разрушаването на околната среда и изменението на климата, което увеличава риска от нарушения на правата на човека и засилва уязвимостите по отношение на различни форми на експлоатация; признава, че децата са изправени пред по-остри рискове от бедствия, свързани с климата, и също така са една от най-големите групи, които са засегнати; призовава ЕС да се съсредоточи върху справянето с въздействието на изменението на климата върху упражняването на правата на детето;
Права на детето
46.	призовава за систематичен и последователен подход към утвърждаването и защитата на правата на детето, включително на най-маргинализираните деца и на онези, намиращи се в най-уязвимите ситуации, във всички външни политики на ЕС; призовава за по-съгласувани усилия за насърчаване на зачитането, защитата и упражняването на правата на детето в кризисни или извънредни ситуации; осъжда влошаването на зачитането на правата на детето и нарастващите нарушения и злоупотреба с тези права, включително чрез насилие, ранни и принудителни бракове, сексуално насилие, включително генитално осакатяване, трафик, детски труд, убийства на честта, набиране на деца войници, липса на достъп до образование и здравеопазване, недохранване и крайна бедност; освен това осъжда увеличаването на смъртните случаи на деца в ситуации на въоръжен конфликт и подчертава необходимостта от ефективна защита на правата на детето при активно водене на война; призовава за нови инициативи на ЕС за насърчаване и защита на правата на децата с цел възстановяване и реинтеграция на децата, засегнати от конфликти, като им се осигурява защитена среда, основана на семейството и общността, като естествен контекст на живота им, в който помощта и образованието са основни елементи; подновява призива си за систематичен и последователен подход към утвърждаването и защитата на правата на детето във всички външни политики на ЕС; призовава всички държави да ратифицират Конвенцията на ООН за правата на детето възможно най-скоро, за да се даде възможност за всеобщо ратифициране на този основополагащ инструмент;
47.	подчертава неотложната необходимост да се отстояват правата на бременните жени, като се гарантира, че те получават всеобхватна подкрепа за своето здраве, безопасност и достойнство, включваща гарантиран достъп до здравни услуги за майките, наличие на заведения за грижи за деца, например детски градини, и установяване на справедливи политики на работното място, които да защитават тяхното благосъстояние, доходи и кариерно развитие;
48.	подчертава, че е важно да се преодолее недостигът на финансиране, който би позволил на държавите да постигнат своите цели за ЦУР 4 относно качественото образование и да гарантират достъп до образование за всички деца и младежи; отново призовава да се обърне внимание на културните норми и предубежденията, свързани с пола, които възпрепятстват момичетата и жените да получават образование, и настоятелно призовава за създаването на образователни системи, съобразени с равенството между половете, в световен мащаб;
49.	подчертава, че образованието представлява отправна точка за култивирането на принципи и ценности, които допринасят за личностното развитие на децата, както и за социалното сближаване, демокрацията и принципите на правовата държава по света; за тази цел призовава ЕС да популяризира своите ценности, като подкрепя достъпа до образование и обучение за жените и момичетата;
Права на жените и равенство между половете
50.	подчертава, че правата на жените и равенството между половете са абсолютно необходими и неделими права на човека, както и основа за принципите на правовата държава и приобщаващи устойчиви демокрации; изразява съжаление относно факта, че милиони жени и момичета продължават да се сблъскват с дискриминация и насилие, особено в контекста на конфликти, следконфликтни ситуации и принудително разселване, и са лишени от тяхното достойнство, автономност и дори живот; осъжда безнаказаността, с която се извършват нарушения срещу жени защитници на правата на човека; изразява възмущение от използването на изнасилванията и сексуалното насилие като средство за водене на война и подчертава необходимостта от това да се хвърли светлина върху тези случаи и да се подобри международното сътрудничество в борбата срещу безнаказаността на тези престъпления; призовава ЕС, неговите държави членки и единомислещи партньори да увеличат усилията си за гарантиране на пълноценното упражняване и защита на човешките права на жените и момичетата и да включат подход за интегриране на принципа на равенство между половете във всички политики, като вземат предвид диференцираното въздействие на глобалните предизвикателства като изменението на климата или конфликтите; подчертава, че СРЗП са основни права на човека, които трябва да се зачитат в световен мащаб и в държавите членки, и изразява дълбока загриженост относно глобалните пречки в областта на равенството между половете и сексуалното и репродуктивното здраве и права; отново потвърждава, че отказът на качествени и всеобхватни сексуални и репродуктивни здравни грижи и услуги е форма на насилие, основано на пола; подчертава значението на даването на пример; призовава ЕС да приоритизира достъпа до СРЗП като част от насърчаването на правата на човека и постигането на целите за устойчиво развитие; осъжда най-категорично засилващите се атаки срещу сексуалното и репродуктивното здраве по света, както и насилието, основано на пола, включително използването на сексуалното насилие като оръжие по време на война; призовава ЕС и неговите държави членки да подкрепят СРЗП като права на човека, да заложат правото на законен и безопасен аборт в Хартата на основните права и да дават приоритет на достъпа до СРЗП за постигане на напредък в областта на правата на човека и целите за устойчиво развитие; изразява дълбоко съжаление относно случаите на генитално осакатяване на жени, убийства на честта, детски бракове и принудителни бракове; приветства присъединяването на ЕС към Конвенцията от Истанбул и силно насърчава останалите държави членки, да ратифицират Конвенцията от Истанбул без по-нататъшно забавяне; призовава ЕС и неговите международни партньори да увеличат усилията си, за да гарантират, че жените могат пълноценно да упражняват своите права на човека и получават еднакво отношение с мъжете; подчертава значението на защитата на правата на жените, като се гарантира, че тяхното здраве, безопасност и достойнство са защитени, особено в контекста на достъпа до здравеопазване и защитата на работното място; подчертава необходимостта от това да продължим да се противопоставяме и да осъждаме по-най-категоричен начин законите срещу абортите, които наказват жените и момичетата с присъди за лишаване от свобода, продължаващи десетилетия, дори в случаи на изнасилване, кръвосмешение или когато животът на бременната жена е изложен на риск; набляга на необходимостта от продължаване на усилията за пълно изкореняване на практиката на генитално осакатяване на жени; напълно подкрепя ролята на посланика на ЕС по въпросите на равенството между половете и многообразието;
51.	признава, че насърчаването и защитата на СРЗП е от съществено значение за постигане на равенство между половете, и потвърждава правото на достъп до всеобхватни услуги за СРЗП, включително съвременна контрацепция, безопасен и законен аборт, здравно обслужване за майките, здравно обслужване преди и след раждане, асистирана репродукция и достъп до информация и образование относно СРЗП, включително всеобхватно сексуално образование, без каквато и да е форма на дискриминация, принуда или насилие; подкрепя признаването от страна на органите за защита на правата на човека, че забраната на абортите може да подложи жените на изтезания или жестоко, нечовешко или унизително отнасяне;
52.	признава, че половият апартейд представлява систематична и институционализирана форма на потисничество, която лишава жените и момичетата от основни права единствено въз основа на техния пол; отбелязва с дълбока загриженост утвърждаването на половия апартейд в определени региони, където жените са изправени пред значителни ограничения по отношение на образованието, заетостта, здравеопазването и свободата на движение, често подкрепени от правни и културни рамки, които засилват основаната на пола дискриминация; настоятелно призовава ЕС и неговите държави членки проактивно да обърнат внимание на половия апартейд, чрез засилени дипломатически усилия, целенасочени икономически мерки и механизми за отчетност, които подкрепят организациите на гражданското общество, застъпващи се за равенство между половете; призовава за официално признаване на половия апартейд като отделно нарушение на правата на човека и за подкрепа на международните инициативи за неговото класифициране като престъпление срещу човечеството, като по този начин се допринесе за установяването на световен стандарт за отчетност;
Права на бежанците и лицата, търсещи убежище
53.	осъжда подкопаването на правата на човека и безопасността на бежанците, лицата, търсещи убежище и принудително разселените лица; отново потвърждава техните неотменими права на човека и основното им право да търсят убежище; припомня задължението на държавите да ги защитават в съответствие с нормите на международното право; подчертава значението на идентификацията и регистрацията на лица, включително деца, като ключов инструмент за защита на бежанците и гарантиране на целостта на системите за закрила на бежанците, предотвратяване на трафика на хора и набирането на деца във въоръжени милиции; призовава ЕС и неговите държави членки ефективно да отстояват техните права в политиката в областта на убежището и миграцията на ЕС и в сътрудничеството на ЕС с държавите партньори в това отношение; изразява съжаление относно нарастващата ксенофобия, расизъм и дискриминация спрямо мигрантите, както и различните форми на насилие, пред които са изправени, включително по време на разселването им, и множеството пречки, преди които са изправени, включително достъпа до здравеопазване; осъжда инструментализирането на миграцията по границите на ЕС от чуждестранни участници, което представлява хибридна атака срещу държави членки, както и дехуманизация на мигрантите; подчертава обстоятелството, че ЕС следва да увеличи усилията си за признаване и разработване на начини за справяне с първопричините за незаконната миграция и принудителното разселване, като повишава жизнеспособността на общностите на произход на мигрантите и им помага да предложат на своите членове възможността да водят достоен живот в родната си държава; призовава ЕС и неговите държави членки да продължават с подкрепата си за държавите, които приемат най-много бежанци, както и за транзитните държави, а където е възможно – да я засилят; отново потвърждава, че тясното сътрудничество и взаимодействието с държави извън ЕС, при пълно зачитане на основните права, остават ключови за предотвратяването на контрабандата на мигранти; във връзка с това набляга на обстоятелството, че разпространението на информация и кампаниите за повишаване на осведомеността относно опасностите, свързани с контрабандата, както и законодателните актове в областта на миграцията на приемащите държави, са от решаващо значение, за да се избегне ненужното извършване на високорискови пътувания от лица, които нямат основания за предоставяне на убежище; призовава при финансираните от ЕС хуманитарни операции да се вземат предвид специфичните нужди и уязвимостта на децата и да се гарантира тяхната закрила по време на разселването им; подчертава значението на това да се разработи ефективна рамка за осигуряване на безопасни и законни маршрути към ЕС и в тази връзка приветства съобщението на Комисията относно привличането на умения и таланти в ЕС[footnoteRef:10], включително развитието на партньорства в подкрепа на кадровия потенциал с държави партньори; призовава за спазването на принципа на забрана за връщане в държавите, в които могат да бъдат застрашени животът и свободата на лицата; призовава ЕС и неговите държави членки да обсъдят явлението на инструментализираната миграция, организирана от авторитарни режими и организирани престъпни групи, и подчертава необходимостта от всеобхватен анализ на това явление, разработване на ефективни мерки за противодействие и отчитане на последиците от него за рамката за правата на човека; [10:  	Съобщение на Комисията от 27 април 2022 г. относно привличането на умения и таланти в ЕС (COM(2022)0657).] 

Права на ЛГБТИК+ лицата
54.	осъжда нарушенията на правата на човека, включително дискриминацията, преследването, насилието и убийствата, стигматизацията, престъпленията от омраза и речта на омразата, конверсионните практики, гениталното осакатяване на интерсексуални лица и сексуалното насилие срещу на лесбийки, гейове, бисексуални, транссексуални, небинарни, интерсексуални и куиър (ЛГБТИК +) лица по света; призовава ЕС и неговите държави членки да изобличат тези несправедливости и да се ангажират със защитата на правата, достойнството и безопасността на ЛГБТИК + лицата; изразява изключителна загриженост във връзка с разпространението на омраза и послания и законодателство срещу ЛГБТИК+, насочени към ЛГБТИК+ лицата и защитниците на правата на човека; осъжда, във връзка с това, конверсионни практики, насочени към ЛГБТИК + лица с цел промяна, потискане или ограничаване на сексуалната ориентация, половата идентичност и/или изразяването на половата принадлежност на жертвите на тези практики; призовава за прилагането на общоевропейска политика за обявяването на този вид практики за незаконни; призовава за приемането на политики, които защитават ЛГБТИК+ лицата и им предоставят инструменти за безопасно съобщаване на нарушения на техните права, в съответствие с насоките на ЕС за насърчаване и защита на упражняването на всички права на човека от ЛГБТИ лица; подчертава нарастващите опасения и страхове в рамките на общностите на ЛГБТИК + и настоятелно призовава ЕС да заеме твърда позиция срещу всички законодателни или социални действия, които застрашават ЛГБТИК + лицата; изразява особена загриженост относно ЛГБТИК+ хората, които живеят в недемократични режими или ситуации на конфликт, и призовава за механизми за бързо реагиране, за да бъдат защитени както те, така и техните защитници; подновява призива си за пълното прилагане на Стратегията за равнопоставеност на ЛГБТИК за 2020 – 2025 г., в качеството ѝ на инструмент на ЕС за подобряване на положението на ЛГБТИК+ лицата по света; призовава към категорично отхвърляне на използването на смъртното наказание при каквито и да било обстоятелства, включително всяко законодателство, което би наложило смъртно наказание за хомосексуалност; призовава ЕС и неговите държави членки да ангажират допълнително държавите с това законодателство при преразглеждането на тяхната позиция относно смъртното наказание; отбелязва освен това, че налагането на смъртно наказание въз основа на такова законодателство представлява произволно убийство само по себе си и нарушение на член 6 от Международния пакт за граждански и политически права;
Права на хората с увреждания
55.	изразява загриженост във връзка с предизвикателствата пред пълноценното упражняване на правата на хората с увреждания; отново призовава ЕС да подпомага държавите партньори в разработването на политики в подкрепа на лицата, полагащи грижи за хора с увреждания; призовава за повишаване на общественото съзнание и за борба с дискриминационното поведение спрямо лица с увреждания; посочва допълнителните усложнения, пред които са изправени хората с увреждания в ситуации на конфликт и природни бедствия, тъй като те са по-уязвими на насилие и често не получават подходяща подкрепа; настоятелно призовава всички страни в ситуации на конфликт в световен мащаб да предприемат подходящи мерки за смекчаване на рисковете за тях във възможно най-голяма степен; подчертава необходимостта от предпазване на децата с увреждания от всякаква форма на експлоатация; призовава ЕС в своята външна политика да използва стратегията на ЕС за правата на хората с увреждания за периода 2021 – 2030 г. като инструмент за подобряване на положението на хората с увреждания, особено що се отнася до бедността и дискриминацията, но също така и до проблемите с достъпа до образование, здравеопазване и заетост, както и участие в политическия живот; насърчава ЕС да подкрепя държавите партньори в разработването на приобщаващи икономически политики, които насърчават достъпни възможности за професионално обучение и заетост за хората с увреждания, като стимулират тяхното пълноценно и активно икономическо участие;
Права на възрастните хора
56.	отново призовава ЕС и неговите държави членки да разработят нови начини за укрепване на правата на възрастните хора, като вземат предвид многобройните предизвикателства, пред които те са изправени, като например възрастовата дискриминация, бедността, насилието и липсата на социална закрила, здравно обслужване и други основни услуги, както и пречки пред заетостта; призовава за прилагане на специфични мерки за борба с риска от бедност за по-възрастните жени чрез увеличаване на социалното подпомагане; подчертава работата на Отворената работна група на ООН по въпросите на застаряването по правно обвързващ инструмент за утвърждаване на защитата на правата на човека на възрастните хора и призовава ЕС и неговите държави членки да обмислят възможността за активна подкрепа в тази насока; подчертава необходимостта от междусекторен междупоколенчески подход в политиките на ЕС, за да се изгради и насърчи солидарността между младежите и възрастните хора;
Право на равенство и недискриминация
57.	отново осъжда всички форми на расизъм, нетърпимост, антисемитизъм, ислямофобия, преследване на християни, ксенофобия и дискриминация въз основа на раса, етническа принадлежност, националност, социална класа, увреждане, каста, религия, убеждения, възраст, сексуална ориентация или полова идентичност; осъжда нарастващата международна заплаха, изразяваща се в слово на омразата и изказвания, подбуждащи към насилие, включително онлайн; отново подчертава решаващата роля на образованието и диалога за насърчаване на толерантността, разбирателството и многообразието; призовава да се въведат нови механизми или да се укрепят вече съществуващите механизми за докладване на дискриминационно поведение и да се осигури достъпът до ефективни правни средства за защита, за да се сложи край на безнаказаността на лицата, които се държат дискриминационно;
Право на живот: към всеобщо премахване на смъртното наказание 
58.	отново заявява, че принципно се противопоставя на смъртното наказание, което е необратимо жестоко, нечовешко и унизително наказание, несъвместимо с правото на живот и със забраната на изтезанията; подчертава, че ЕС трябва неотклонно да се стреми към всеобщо премахване на смъртното наказание като основна цел на външната си политика в областта на правата на човека; отбелязва, че въпреки тенденцията, която се наблюдава в някои държави извън ЕС и която се изразява в предприемане на стъпки за премахване на смъртното наказание, все още съществуват значителни предизвикателства в това отношение; изразява съжаление относно факта, че в други държави извън ЕС броят на изпълнените смъртни присъди е достигнал най-високото си равнище през последните пет години; подновява призива си към всички държави да премахнат изцяло смъртното наказание или да въведат незабавен мораториум върху изпълнението на смъртното наказание (присъди и екзекуции) като първа стъпка към неговото премахване; във връзка с това настоятелно призовава ЕС да засили дипломатическите контакти с държавите, които продължават да прилагат смъртното наказание, като насърчава диалога и сътрудничеството по въпросите на правата на човека и предоставя подкрепа за разработването на съдебни реформи, които биха могли да доведат до премахването му;
Право на свобода на мисълта, съвестта, религията и убежденията
59.	отново изразява своята загриженост във връзка с нарушенията на правото на свобода на мисълта, съвестта, религията и убежденията; изразява загриженост относно увеличаването в световен мащаб на нетърпимостта спрямо различни религиозни общности; изразява съжаление във връзка с използването на идентичността, свързана с религията или убежденията, като оръжие за политически цели и изключването, включително изключване от политическо участие, на лицата, принадлежащи към малцинства, основани на религия и убеждения, и на религиозни общности, както и във връзка с унищожаването и вандалското повреждане на обекти и произведения на изкуството, които имат културна и историческа стойност, в някои държави извън ЕС; подчертава, че свободата на всеки на избор на религия и на вяра или невяра е право на човека, което не трябва да бъде наказвано; съответно осъжда съществуването и прилагането на т.нар. закони за вероотстъпничеството и закони за богохулството, които водят до тежки наказания, унизително отношение и в някои случаи дори до смъртни присъди; призовава за премахването на законите за вероотстъпничеството и законите за богохулството; подчертава, че на специалния пратеник за утвърждаване на свободата на религията и убежденията извън Европейския съюз следва да бъдат предоставени повече ресурси, така че да може ефективно да изпълнява мандата си; подчертава необходимостта специалният пратеник да продължи да работи в тясно сътрудничество и по допълващ се начин със специалните представители на ЕС по правата на човека и работната група на Съвета „Права на човека“; призовава ЕС и неговите държави членки да активизират усилията си за защита на правото на свобода на мисълта, съвестта, религията или убежденията, да повдигат тези въпроси на форумите на ООН за правата на човека и да продължат да работят със съответните механизми и комитети на ООН; призовава ЕС да изиска от делегациите на ЕС да изготвят доклади относно състоянието на свободата на мисълта, съвестта, религията или убежденията и да обобщава тези доклади;
60.	припомня, че повечето от причините за конфликтите, белязани с насилие, в световен мащаб са свързани със ситуации, в които малцинства се оплакват от изключване, дискриминация и неравенство, свързани с нарушения на човешките права на малцинствата, както отбелязва специалният докладчик на ООН по въпросите на малцинствата; подчертава необходимостта от интегриране във всички политики на защитата на правата на малцинствата и от разработване на механизми за защита на равнището на ООН; припомня задълженията на държавите да защитават правата на своите национални, етнически, културни, религиозни и езикови малцинства в рамките на съответните си територии; призовава Комисията да подкрепя защитата на правата на лицата, принадлежащи към малцинства по целия свят, като я включи като приоритет в тематичната програма „Права на човека и демокрация“ на Инструмента за съседство, сътрудничество за развитие и международно сътрудничество – Глобална Европа;
Право на свобода на изразяване на мнение, академична свобода, свобода на медиите и право на информация
61.	подчертава решаващото значение на свободата на изразяване на мнение и достъпа до надеждни и разнообразни източници на информация с оглед на поддържането на демокрацията и на процъфтяващо гражданско пространство; припомня, че демокрациите могат да функционират само когато гражданите имат достъп до независима и надеждна информация и че съответно журналистите са ключови участници в опазването на демокрацията; изразява сериозна загриженост във връзка с все по-голямото ограничаване в множество държави по света на свободата на изразяване на мнение, особено що се отнася до журналистите, чрез цензура, наложена автоцензура, т.нар. „закони за чуждестранните агенти“ и злоупотреба със законите за борба с тероризма или борба с корупцията, като целта е да се заглушат журналистите и организациите на гражданското общество; изразява загриженост във връзка с използването на реч на омразата срещу журналисти, както онлайн, така и офлайн, което има възпиращ ефект; освен това изразява загриженост относно физическата сигурност на журналистите и работещите в медиите и тяхното преследване в зоните на конфликт; изразява съжаление, че през 2024 г. са били убити 54 журналисти и работещи в медиите — повечето от тях в зони на конфликт — 550 са били арестувани, 55 са били задържани като заложници, а 95 са изчезнали;
62.	настоятелно призовава ЕС да подкрепи надеждните медии и информационни канали, които насърчават отчетността на органите и подкрепят демократичния преход, като същевременно подчертава необходимостта от опазване на принципите на плурализъм, прозрачност и независимост; изтъква ролята на проверителите на факти в медийната среда за гарантирането на това, че обществеността може да се доверява на информацията, която получава; изразява загриженост относно това, че по тази причина те често са подлагани на атаки от страна на нелибералните режими, които генерират и разпространяват дезинформация, пропаганда и фалшиви новини; осъжда широкото използване на стратегически съдебни производства, насочени срещу публично участие, за заглушаване на журналистите, активистите, профсъюзните дейци и защитниците на правата на човека в световен мащаб; в този контекст посреща със задоволство директивата, предназначена да защити журналистите и защитниците на правата на човека от неправомерни съдебни действия и стратегически съдебни производства, насочени срещу публично участие; насърчава законодателите в държави извън ЕС да разработят аналогично законодателство като част от по-широките усилия за насърчаване и защита на свободата и плурализма на медиите; изисква при мониторинга от страна на ЕС на спазването на международните споразумения да се вземат предвид атаките срещу свободата на медиите, както и продължаващото и системно подкопаване на правото на информация;
63.	приветства плана на Комисията за финансиране на инициативи в подкрепа на журналисти по правни и практически въпроси, включително извън ЕС, чрез Плана за действие за европейската демокрация; призовава ЕС да увеличи в световен мащаб усилията си за подпомагане на журналистите, които са обект на атаки, и припомня, че независимите журналисти са в челните редици на борбата срещу дезинформацията, която подкопава демокрациите; отчита приноса за постигането на тази цел на програми като вече неактивната програма Media4Democracy и други финансирани от ЕС дейности, включително дейностите по линия на Европейския фонд за демокрация; изразява дълбоко съжаление от решението да се спре финансирането за радио „Свободна Европа“ / радио „Свобода“, „Радио Свободна Азия“ и „Гласът на Америка“, които са медии с жизненоважна роля в борбата с дезинформацията, насърчаването на демократичните ценности и представяне на фактите на места, където свободата на печата е силно ограничена или не съществува; призовава ЕС спешно да се намеси и да предостави необходимото финансиране, за да гарантира достъп до надеждни източници на новини;
64.	продължава да бъде дълбоко загрижен във връзка с влошаващото се състояние на свободата на печата по света; осъжда цензурата спрямо журналисти, защитници на правата на човека и организации на гражданското общество чрез прилагането на т.нар. закони за чуждестранните агенти, както и други законодателни и незаконодателни мерки, приети от авторитарни и нелиберални режими;
65.	отново потвърждава ангажимента си за защита и насърчаване на академичната свобода като ключов елемент на отворените и демократични общества; подчертава атаките срещу академичната свобода от страна не само на авторитарни и тоталитарни режими, но и на крайни и популистки сили в цял свят; призовава за разработването на референтни показатели за академичната свобода и включването им в академичните класации, процедури и критерии, както и в институционалните механизми за гарантиране на качеството;
66.	подчертава незаменимата работа на организации като Радио „Свободна Европа“ / Радио „Свобода“ за насърчаване на демокрацията, медийния плурализъм и достъпа до обективна информация; обръща внимание върху факта, че когато гласът на демокрацията бива заглушен, е лесно пропагандата срещу демократичните ценности да вземе надмощие; подчертава колко е важно да се гарантира последователна финансова подкрепа на подобни институции и призовава ЕС да увеличи финансирането на такива организации и да запълни пропуските в разследващата журналистика, които могат да възникнат;
67.	отбелязва със загриженост, че повече от половината от световното население живее в среда с пълно или силно ограничаване на академичната свобода, което има тежки последици за правото на образование, възползването от ползите от научния прогрес и свободата на убеждение и на изразяване на мнение; настоятелно призовава ЕС и неговите държави членки да увеличат усилията си за спиране на цензурата, заплахите и атаките срещу академичната свобода, и по-специално лишаването от свобода на учени в цял свят; приветства включването на учени, които са изложени на риск, в механизма на ЕС за защитниците на правата на човека; призовава Комисията да осигури непрекъсната подкрепа на високо равнище за Световния център за правата на човека, който предоставя безопасно пространство за студенти и учени, които са били принудени да напуснат своите държави поради действията си в защита на демокрацията и правата на човека;
Права на коренното население
68.	отбелязва със съжаление, че коренното население продължава да се сблъсква с широко разпространена и систематична дискриминация и преследване в световен мащаб, включително принудително разселване; осъжда произволното задържане и убийствата на защитници на правата на човека и на защитници на земята, които се застъпват за правата на коренното население; подчертава, че насърчаването на правата на коренното население и неговите традиционни практики са от ключово значение за постигането на устойчиво развитие, борбата с изменението на климата и опазването на биологичното разнообразие; настоятелно призовава правителствата да провеждат политики за развитие и опазване на околната среда, които зачитат икономическите, социалните и културните права и приобщават коренното и местното население в съответствие с целите на ООН за устойчиво развитие; отново призовава ЕС, неговите държави членки и техните партньори от международната общност да приемат всички необходими мерки за признаване, защита и утвърждаване на правата на коренното население, включително на неговите езици, земи, територии и ресурси, както е посочено в Декларацията на ООН за правата на коренното население, включително съгласно принципа на свободно, предварително и информирано съгласие; призовава всички държави да гарантират, че коренното население и местните общности са включени в разискванията и процесите на вземане на решения в рамките на международната дипломация по въпросите на климата; насърчава Комисията да продължи да насърчава диалога и сътрудничеството между коренното население и ЕС;
Право на участие на обществеността
69.	изразява съжаление, че правото на участие в свободни и честни избори не се зачита в рамките на авторитарните, нелибералните и тоталитарните режими; подчертава, че тези режими не допускат истинска политическа конкуренция и плурализъм и че съответно провежданите от тях избори са фиктивни и имат за цел единствено да укрепят властта им; изразява тревога във връзка с настоящите тенденции в изборните процеси, като все по-слабото участие в изборите, все по-ограничените постижения в областта на демокрацията и все по-честото оспорване на надеждността на изборите; подчертава с дълбока загриженост нарастващата намеса от страна на някои държави в изборите в други държави чрез хибридни тактики; отново потвърждава необходимостта от увеличаване на политическото представителство на жените, младите хора и уязвимите групи и от гарантиране на общественото участие на малцинствата; подчертава, че недоверието в изборния процес може да бъде изострено не само от нередности, но и от публични изявления, включително от страна на кандидати; подчертава, че общественото възприятие за изборните процеси е също толкова важно, колкото и самият процес, тъй като манипулирането му може да доведе до поляризация или целенасочени атаки; призовава държавите извън ЕС да положат повече усилия, за да представят ясно всички етапи от съответните си изборни процеси и системи, както и съществуващите механизми за отчетност в случай на нередности; призовава ЕСВД и Комисията да анализират инициативите си за справяне с предизвикателствата, породени от изкуствения интелект, в рамките на изборните процеси и да докладват на Парламента за тях;
Права на човека, стопанска дейност и търговия
70.	подчертава ролята на търговията като основен инструмент за насърчаване и подобряване на положението с правата на човека в държавите партньори на ЕС; настоятелно призовава Комисията да подобри координацията между политиките на ЕС в областта на търговията, инвестициите и развитието и да третира като приоритет и да насърчава развитието на правата на човека чрез търговските политики на ЕС, включително Общата схема от преференции плюс; при все това отбелязва, че подобрението в някои от тези държави е незначително или въобще липсва; подчертава отговорността на държавите и други участници, например корпорации, за смекчаване на последиците от изменението на климата, предотвратяване на отрицателното им въздействие върху правата на човека и насърчаване на подходящи политики в съответствие със задълженията в областта на правата на човека; изразява съжаление във връзка с вредното въздействие на някои прекомерни и експлоататорски стопански дейности върху правата на човека и демокрацията; посреща със задоволство хармонизацията, произтичаща от приемането на Директивата относно дължима грижа на дружествата във връзка с устойчивостта, която съдържа обвързващи правила на ЕС относно отговорното корпоративно поведение по отношение на правата на човека, трудовите права и правата, свързани с околната среда; освен това приветства Регламента за забрана на пазара на Съюза на продукти, произведени с принудителен труд[footnoteRef:11], и призовава за своевременното му прилагане на равнището на държавите членки; призовава за изпълнението на препоръката на Европейския омбудсман относно създаването на портал за разглеждане на жалби в рамките на търговските и финансовите инструменти на ЕС и за адаптиране на системата на Комисията за обслужване на едно гише, така че жалбите за неспазване на клаузи за правата на човека да могат да се подават по достъпен, удобен за гражданите и прозрачен начин; призовава ЕС да продължи да полага усилия за премахване на детския труд, принудителния труд и труда, извършван вследствие на зависимост поради дългове; счита, че е важно да се въведат мерки за обезщетяване и осигуряване на достъп до правосъдие, които да бъдат в съответствие с Ръководните принципи на ООН за бизнеса и правата на човека, включително финансови и нефинансови мерки, въз основа на консултация с жертвите; призовава Съвета да приеме амбициозен мандат за участие на ЕС в текущите преговори по правно обвързващия инструмент на ООН за бизнеса и правата на човека във възможно най-кратък срок; [11:  	Предложение за регламент на Европейския парламент и на Съвета за забрана на пазара на Съюза на продукти, произведени с принудителен труд (COM(2022)0453).] 

71.	подчертава, че в много региони по света микропредприятията и малките и средните предприятия (ММСП) често са движещата сила на местните икономики и че нараства броят на управляваните от жени ММСП; изтъква, че ММСП представляват 90% от предприятията и осигуряват между 60% и 70% от работните места и 50% от брутния вътрешен продукт в световен мащаб; изтъква, че приносът на ММСП за Програмата до 2030 г. и за осъществяването на целите за устойчиво развитие е особено важен, особено що се отнася до постигането на целите за изкореняване на бедността и осигуряването на достойни условия на труд за всички;
Правата на човека и цифровите технологии
72.	изразява загриженост във връзка със заплахата, която изкуственият интелект (ИИ) може да представлява за демокрацията и правата на човека, особено ако не е надлежно регулиран; подчертава необходимостта от надзор, надеждна прозрачност и подходящи гаранции за новите и нововъзникващите технологии, както и от основан на правата на човека подход; посреща със задоволство заключенията на Съвета от 26 юни 2023 г., в които се посочва, че следва да се укрепят ролята и водещата позиция на ЕС в рамките на глобалното цифрово управление, и по-специално неговата позиция като създател на световната цифрова нормативна уредба, основаваща се на демократичните принципи; във връзка с това посреща със задоволство приемането на Акта на ЕС за изкуствения интелект, който има за цел да хармонизира правилата относно ИИ във връзка със защитата на правата на човека, както и предимствата, които ИИ може да предложи в полза на благосъстоянието на хората; изразява дълбока загриженост относно вредните последици, особено за жените и децата, от злоупотребата с ИИ и убедителните фалшификати; отбелязва със загриженост неблагоприятните последици от „сектора на фалшивото съдържание“ върху правото на информация и свободата на печата, включително бързото развитие на ИИ и последващото разрастване на сектора за генериране на дезинформация[footnoteRef:12]; осъжда използването на нови и нововъзникващи технологии, като технологията за лицево разпознаване и цифровото наблюдение, като инструменти за принуда и тяхното използване с цел увеличаване на тормоза, сплашването и преследването на защитници на правата на човека, активисти, журналисти и юристи; призовава Съвета да включи държавни и недържавни участници, които участват в тези практики, в списъка в рамките на глобалния режим на санкции за нарушения на правата на човека; отбелязва със загриженост бързото развитие на ИИ във военните приложения, както и потенциалното разработване и внедряване на автономни системи, които биха могли да вземат решения, от които зависи животът или смъртта на хора, без човешка намеса; [12:  	Репортери без граници, 2023 World Press Freedom Index – journalism threatened by fake content industry („Световен индекс за свобода на печата за 2023 г. – журналистика, застрашена от сектора на фалшивото съдържание“), https://rsf.org/en/2023-world-press-freedom-index-journalism-threatened-fake-content-industry.] 

73.	припомня, че международните продажби на шпионски софтуер на трети държави, в които тези инструменти се използват срещу активисти в областта на правата на човека, журналисти и критици на правителството, е нарушение на основните права, заложени в Хартата;
74.	посреща със задоволство приемането през май 2024 г. на първата Рамкова конвенция на Съвета на Европа за изкуствения интелект и правата на човека, демокрацията и принципите на правовата държава, която има за цел да гарантира, че дейностите в рамките на целия жизнен цикъл на системите с ИИ са в пълно съответствие с правата на човека, демокрацията и принципите на правовата държава; отново изтъква необходимостта законодателите да обърнат по-голямо внимание на дълбоките промени, произтичащи от дейностите в рамките на жизнения цикъл на системите с ИИ, които имат потенциала да насърчават благоденствието на хората, индивидуалното и социалното благосъстояние, устойчивото развитие, равенството между половете и овластяването на всички жени и момичета, но също така водят до риск от създаване или изостряне на неравенствата и стимулиране на кибернасилието и физическото насилие, включително насилието, на което са подложени жени и лица в уязвимо положение;
75.	подчертава, че интернет следва да бъде среда, в която цари свободата на изразяване на мнение; въпреки това счита, че правата на физическите лица трябва да бъдат зачитани; счита, че когато е приложимо, това, което се счита за незаконно офлайн, следва да се счита за незаконно и онлайн; изразява загриженост във връзка с все по-честите случаи на спиране на интернет; подчертава, че спирането на интернет често се използва от авторитарни режими, наред с другото, за заглушаване на политическите дисиденти и ограничаване на политическата свобода; настоятелно призовава ЕС да се бори с това тревожно явление, включително като разгледа възможността да позволи на установени в ЕС доставчици да предлагат сигурни комуникационни инструменти на хората, които са лишени от достъп до интернет в този контекст; настоятелно призовава ЕС да заеме категорична позиция срещу всякакви опити от страна на технологичните гиганти за заобикаляне или подкопаване на националните правни системи и решенията на независимите съдилища и да защитава демократичните принципи и да прилага мерки за поддържане на почтеността на изборите, както и да защитава правото на информация, особено през периодите, когато се провеждат избори;
°
°	°
76.	възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на специалния представител на Европейския съюз за правата на човека, на правителствата и парламентите на държавите членки, на Съвета за сигурност на ООН, на генералния секретар на ООН, на председателя на 79-ата сесия на Общото събрание на ООН, на председателя на Съвета на ООН по правата на човека, на върховния комисар на ООН по правата на човека и на ръководителите на делегациите на Европейския съюз.

